**Tid for lyngbrenning**

Dei siste dagane har årstida vist seg frå si beste side, med et stabilt høgtrykk over store deler av landet. Etter kvart kan det bli gode forhold for lyngbrenning, ein praksis som kanskje overraskande er både trygg, bra for naturen og ein viktig kulturberar.

**Lyngbrenning for dummies**Langs kysten vår, frå Hvaler til Vesterålen, finst store areal med kystlynghei. Til trass for at kystlyngheia har eit tydleg naturpreg utan tyngre inngrep, og ofte med eit spennande plante- og dyreliv, er dette landskapet skapt av menneske. Med øks, eld og beitedyr har menneska opna landskapet og fremma ein vegetasjon dominert av den vintergrøne røsslyngen med innslag av gras og fargerike blomsterplantar. Til saman gjev dette beitegrunnlag for gamle husdyrrasar gjennom heile året, og kystlyngheiene har vore ei viktig brikke i levesettet til menneska langs kysten i fleire tusen år. For å halde beiteverdien ved like, og forhindre attgroing av busker og anna krattvekst, blir lyngen brent med 10-20 års mellomrom. Brenninga skal helst fordelast over fleire år, slik at variasjonen i landskapet, blir større. På denne måten er det på same tid både grasrike sommarbeite og lyngrike vinterbeite tilgjengeleg for husdyr, samstundes som variasjonen gjev fleire leveområde for ville artar.

**Akkurat passe tørt**For å brenne lyng må vegetasjonen vere tørr nok til å brenne, og jorda våt nok til å ikkje brenne. I praksis opptrer desse forholda nesten berre i perioden februar til april. Fordi lyngheia typisk er fuktig terreng med mykje mose kan det ta tid før vegetasjonen er tørr nok til å brenne. Dette er ulikt marker og grøftekantar med vissent gras med lågt fuktinnhald som raskt tørkar opp og blir brennbart på våren, før det grøne graset for alvor har tatt fatt. Nokre år blir det ikkje tørt nok til å brenne lyng i det heile tatt før 15. april bankar på døra og det blir forbode å gjere opp eld i utmark.

**Ingen cowboyaktivitet**  
Når ver og vind omsider har skapt dei rette forholda for lyngbrenning er det framleis fleire ting som skal vere på plass før ein kan setje fyr. Ein må søkje brannvesenet om løyve, og for å få løyve skal ein kunne vise til ein god plan for trygg og fornuftig gjennomføring av brenning. Ein slik plan bør også ta høgde for særskilde omsyn i landskapet, som kulturminne, sårbar biodiversitet og tredjepartar som kan bli utsett for røyk. Kunnskap om lyngbrenning har tidlegare blitt kontinuerleg overført mellom generasjonane, men mange stader er denne kontinuiteten broten. Det vert jamleg arrangert praktisk-teoretiske kurs i lyngbrenning, mellom anna av Lyngheisenteret og Haugalandet lyngbrannreserve. Lyngbrenning med god planlegging og i rette forhold er heilt trygt, til trass for at det sjølvsagt kan sjå valdsamt ut når einerkratt og grovvakse lyng står i full fyr.

**Brenning førebygger brann**  
Utover å vere ein del av vår kulturarv og ei brikke i den varierte matproduksjonen i Noreg bringer skjøtsel av kystlynghei med seg fleire andre gode. Lyngheia husar fleire raudlista artar som er avhengig av balansen mellom naturgitte forhold og forstyrringar i vegetasjonen og jorda gjennom brenning og beite. Vidare er lyngbrenning ein klimavenleg praksis. Rett nok går vegetasjonen bokstaveleg talt opp i røyk, og mykje av karbonet som er bunde i vegetasjonen blir frigjeve til atmosfæren i løpet av kort tid. Fordi lyngbrannen ikkje trenger ned i jordsmonnet er karbontapet avgrensa til vegetasjonen, og dette karbonet er bunde tilbake i landskapet i løpet av 5-8 år. Samstundes bidreg lyngbrenning til auka karbonlagring under bakken, og over lang tid med lyngheidrift har kystlyngheiene våre utvikla seg til ein av dei mest karbonrike naturtypane våre. Dei siste 10 åra har lyngbrenning fått auka merksemd som eit viktig verktøy for å forebygge villbrannar. Mange huskar nok dei valdsame brannane på Flatanger og Frøya i 2014, eller på Sotra i 2021. Slike brannar kan setje liv, helse og hus i fare, og er kostbare å handtere. I tillegg kan dei trenge ned i jordsmonnet og brenne opp frøbanken og karbonlageret som har bygd seg opp over hundrevis av år. Då kan vi snakke om klimautslepp som tek lang tid å hente inn att. I den planlagde lyngbrenninga blir majoriteten av brenselet fjerna kontrollert, og ein eventuell villbrann vil bli mindre og enklare å kontrollere.

**Vårteikn**  
Røykskyer langs kysten har vore eit sikkert vårteikn i lange tider, men dei siste tiåra har det mange stader blitt så sjeldsynt at synleg røyk rask kan utløyse bekymra telefonar til brannvesenet. Ein skal sjølvsagt ha låg terskel for å varsle om brann, og dersom det er tale om ein kontrollert lyngbrann har 110-vakta oversikt over dette. Stadig fleire stadar har brannvesenet sjølv også engasjert seg i lyngbrenning, som på same tid er eit brannførebyggjande tiltak og ein mogelegheit til å få trening og erfaring på brannåtferd i vegetasjon. Vi håpar på lyngrøyk mange stadar langs kysten dei neste vekene, og kanskje har du som leser dette blitt litt klokare på kva som ligg bak røyken.

Siri Haugum  
Fagansvarleg for kystlynghei  
Lyngheisenteret